b'\n_START_ARTICLE_\nVaavi\n_START_PARAGRAPH_\nVaavi on elokuussa 1978 perustettu salolainen uuden aallon rockyhtye. Se on julkaissut kolme albumia, kaksi 1980-luvun alussa ja kolmannen vuonna 2017. Vaavi sijoittui vuonna 1979 Rockin Suomen mestaruus -kilpailujen Uuden aallon sarjassa toiseksi pihtiputaalaisen Ratsian j\xc3\xa4lkeen. Yhtyeen tunnetuimpia kappaleita ovat esimerkiksi "Mihin j\xc3\xa4i punk?" ja "Tyt\xc3\xb6t hymyilee". Yhtyeen tyyli oli romanttista, verrattavissa yhtyeisiin Korroosio, Se ja Woude.\n_START_SECTION_\nHistoria\n_START_PARAGRAPH_\n1978 kaksi salolaista yhtyett\xc3\xa4, 1976 perustettu Uutiset ja S\xc3\xa4\xc3\xa4 sek\xc3\xa4 uudempi Jawa, p\xc3\xa4\xc3\xa4ttiv\xc3\xa4t yhdisty\xc3\xa4. Vaavi muotoutui kokoonpanoon Iku Viitanen (laulu, basso), Tommi Micklin (rummut), Kari Hipponen (kitara, taustalaulu) ja Jorma Nurminen (laulu). Lauluvastuu vaihtui kuitenkin viel\xc3\xa4 Tapio Nymanille. Ennen LP:n Nelj\xc3\xa4 nolattua neroa (1980) levytyst\xc3\xa4 Tapio Nyman kuitenkin erotettiin yhtyeest\xc3\xa4 ja tilalle otettiin laulajaksi ex-Jawa Ilkka Isotupa. H\xc3\xa4nen kanssaan Vaavi teki viel\xc3\xa4 toisenkin LP:n Ruusuinen tulevaisuus (1981). T\xc3\xa4m\xc3\xa4n j\xc3\xa4lkeen yhtye hajosi. Singleist\xc3\xa4 ja EP:eist\xc3\xa4 julkaistiin yhtyeen hajoamisen j\xc3\xa4lkeen kokoelma-LP Mihin j\xc3\xa4i punk?_NEWLINE_Vaavi koottiin uudelleen vuonna 1984, ja kokoonpano julkaisi viel\xc3\xa4 kaksi single\xc3\xa4. Vaavi ei t\xc3\xa4ll\xc3\xa4 kertaa varsinaisesti hajonnut, vaan se vain kuihtui hitaasti kasaan innostuksen puutteesta. Vaavi on sittemmin soittanut harvakseltaan joitain keikkoja, muun muassa Salon Papparockissa kev\xc3\xa4\xc3\xa4ll\xc3\xa4 2006, ja Perttelin Kurarockissa elokuussa 2008 kokoonpanolla Tapio Nyman, Mika Heinonen, Ilkka Isotupa, Kari Hipponen, Pepe Lindholm. Samalla kokoonpanolla yhtye esiintyi helmikuussa 2009 j\xc3\xa4rjestetyiss\xc3\xa4 Punk ja y\xc3\xa4k! -konserteissa Tampereella sek\xc3\xa4 Helsingiss\xc3\xa4. Konsertit juhlistivat samannimisen suomipunkin kokoelma-albumin julkaisua. Levyll\xc3\xa4 Vaavilta on kolme kappaletta._NEWLINE_Vuonna 2016 Vaavilta ilmestyi vanhasta, ennen julkaisemattomasta demo- ja keikkamateriaalista koottu Romulaatikko-niminen kokoelmalevy. Alkuvuodesta 2017 yhtye ilmoitti tekev\xc3\xa4ns\xc3\xa4 uutta levy\xc3\xa4. Vaavi kertoi my\xc3\xb6s aloittavansa keikkailun huhtikuusta 2017 alkaen.  Toukokuussa 2017 ilmestyi yhtyeen kolmas albumi Viimeinen el\xc3\xa4v\xc3\xa4 k\xc3\xb6yh\xc3\xa4.'